**ΑΝΑΘΕΩΡΗΜΕΝΗ**

**Προτεινόμενη τροπολογία των κ. Χαράλαμπου Θεοπέμπτου εκ μέρους του Κινήματος Οικολόγων-Συνεργασία Πολιτών, Κωστή Ευσταθίου βουλευτή του Κινήματος Σοσιαλδημοκρατών ΕΔΕΚ, Άριστου Δαμιανού, Ανδρέα Πασιουρτίδη και Γιώργου Κουκουμά εκ μέρους της κοινοβουλευτικής ομάδας ΑΚΕΛ-Αριστερά-Νέες Δυνάμεις και Πανίκου Λεωνίδου εκ μέρους της κοινοβουλευτικής ομάδα του Δημοκρατικού Κόμματος, για το νομοσχέδιο «Ο περί Δικαστηρίων (Τροποποιητικός) (Αρ. 3) Νόμος του 2017»**

Γίνεται εισήγηση για τροποποίηση του άρθρου 2 του πιο πάνω νομοσχεδίου, με το οποίο τροποποιείται το άρθρο 44 του βασικού νόμου, ώστε-

α. να προστεθεί νέα παράγραφος, ως παράγραφος (α) και να αναριθμηθούν οι υφιστάμενες παράγραφοι (α) και (β) σε παραγράφους (β) και (γ) αντίστοιχα, με την οποία να καθορίζεται χρονική προθεσμία πέντε (5) εργάσιμων ημερών εντός της οποίας το δικαστήριο, ενώπιον του οποίου διαπράχθηκε το αδίκημα της καταφρόνησης δικαστηρίου, θα αποτείνεται στον Πρόεδρο του Ανωτάτου Δικαστηρίου προκειμένου να ορίσει άλλο δικαστήριο για να επιληφθεί της εκδίκασης του αδικήματος αυτού.

β. να αντικατασταθεί από την παράγραφο (β) η φράση «το συντομότερο δυνατό από την ημέρα», με τη φράση «εντός πέντε (5) εργάσιμων ημερών από την ημέρα». και

γ. να αντικατασταθεί από την παράγραφο (γ) η φράση «το συντομότερο δυνατό από την ημέρα κατά την οποία ορίζεται», με τη φράση «εντός πέντε (5) εργάσιμων ημερών από την ημέρα κατά την οποία ορίζεται».

**Επεξήγηση:**

Με την προτεινόμενη τροπολογία σκοπείται ο καθορισμός χρονικής προθεσμίας πέντε (5) εργάσιμων ημερών από την τέλεση του αδικήματος της καταφρόνησης δικαστηρίου ενώπιον του οποίου διαπράχθηκε το εν λόγω αδίκημα, για τις ακόλουθες περιπτώσεις:

1. Στην περίπτωση που το δικαστήριο ενώπιον του οποίου διαπράχθηκε το εν λόγω αδίκημα αποτείνεται στον Πρόεδρο του Ανωτάτου Δικαστηρίου προκειμένου να ορίσει άλλο δικαστήριο για να επιληφθεί της εκδίκασης του εν λόγω αδικήματος.
2. Στην περίπτωση που ο Πρόεδρος του Ανωτάτου Δικαστηρίου, ορίζει το άλλο δικαστήριο το οποίο θα επιληφθεί της εκδίκασης του εν λόγω αδικήματος.
3. Στην περίπτωση της εκδίκασης του εν λόγω αδικήματος από το ορισθέν δικαστήριο.

Απώτερος στόχος της πιο πάνω τροπολογίας είναι η απόφαση του δικαστηρίου για εκδίκαση του αδικήματος της καταφρόνησης του δικαστηρίου, λόγω της φύσεως αυτού, να λαμβάνεται χωρίς καθυστέρηση.

Να γίνουν οι συνακόλουθες νομοτεχνικές αλλαγές.

Αρ. Φακ.: 23.01.058.202-2017

ΑΦ/ΓΧ